text: Neix el Festival 'Essències' a Montblanc
  Aquest festival combinarà jazz, gastronomia, vi i diverses activitats per a tota la família
  Essències, l'esdeveniment que reunirà, els propers dies 8, 9 i 10 de juliol a Montblanc, artistes internacionals, gastronomia i enologia. Organitzat per l'Associació Cultural Essències i l'Ajuntament de Montblanc, Essències és més que un festival. Aquesta primera edició s'estrenarà amb una programació de luxe en el panorama de les variants i fusions del jazz. Aurelio Santos, director musical d''Essències', ha destacat l'àmplia trajectòria i qualitat de tota la programació, amb "propostes exclusives a Catalunya com Omar, Eska i Amy Lives", que el diferencien clarament de la resta de festivals musicals que es celebren a Catalunya.
  Omar és un dels vocalistes més influents de l'escena internacional del R&B o Neo Soul, que compta amb fans com Stevie Wonder. Divendres, 8 de juliol, tocarà en exclusiva a 'Essències'. El mateix dia, una altra proposta exclusiva: l'espectacle d'evocació de la música de la desapareguda Amy Winehouse. "Darrerament, ens estan deixant grans artistes, i la gran Amy ens va deixar un forat al cor. 'Essències' vol retre homenatge a la seva veu i música, amb una actuació exclusiva a Catalunya", ha explicat Santos. Per arrodonir encara més la jornada de divendres, tocarà un dels músics de jazz amb més projecció internacional, el premiat trompetista Raynald Colom. Presentarà el seu projecte STEEL, juntament amb el saxofonista nord-americà Logan Richardson.
  Dissabte, 9 de juliol, es comptarà amb Eska. La vocalista hi portarà en exclusiva a Catalunya el seu àlbum de debut, amb el què ha sorprès a tot el món i li ha valgut la nominació d'enguany al Mercury Price. El mateix dia, un dels veterans i prestigiosos de jazz, Llibert Fortuny. La música d'arrel i els ritmes brasilers de Salvador de Bahia sonaran a 'Essències' de la mà de l'artista Munir Hossn.
  Diumenge, la programació l'encapçala la formació de 15 músics The Gramophone Allstars. La banda aplega els joves talents del panorama jazzístic a Catalunya, amb una proposta que sorgeix del reggae amb textures jazzístiques i arriba fins el funk. L'atmosfera màgica la crearà Celeste Alías juntament amb un dels pianistes més sol·licitats a Catalunya, Marco Mezquida. Paral·lelament, el pianista tarragoní Xavi Torres, amb el seu trio, imprimeix la marca catalana amb un jazz d'altíssim nivell.
  També hi haurà actuacions musicals gratuïtes com la de la vocalista de jazz gironina Paula Grande.
  A Essències, la música conflueix amb la gastronomia de qualitat i els vins i caves de la terra. Més de dotze cellers de la DO Conca de Barberà participen activament. Durant el festival, els cellers oferiran a degustar els seus vins instal·lats a la plaça de Sant Francesc. A més, també hi haurà l'oportunitat de tastar els vins als bars i restaurants de Montblanc, mitjançant una ruta de tapes. Cada establiment oferirà un vi maridat amb una tapa específica, que entrarà en un concurs.
  Joan Martínez, director gastronòmic d'Essències, ha remarcat que l'oferta gastronòmica s'amplia a través de la presència de foodtrucks, que oferiran tot tipus de menjar. Dins de la programació s'inclou EssènciaKids, on s'organitzen tallers i activitats infantils i Essències Eco.
  Ciutat medieval amb festival d'estiu
  L'alcalde de Montblanc, Josep Andreu, ha afirmat que "no hi ha ciutat medieval sense festivals d'estiu. Fa temps que busquem consolidar-nos amb una proposta cultural de gran potència tots els estius. Montblanc no solament és patrimoni arquitectònic i tradició, sino que es vol projectar al futur amb intensitat, mitjançant propostes com Essències".